Veľa rodičov sa naháňa za eurom, lebo chcú zabezpečiť svoje ratolesti. No dobro dieťaťa sa nemeria len materiálnymi statkami.
Existuje jednoduchá činnosť, ktorú môže robiť chudobný i bohatý rodič: Pravidelným investovaním dvadsiatich minút, strávených čítaním malému synovi alebo dcére, je dieťa obohacované hneď na niekoľkých úrovniach. Nehovoriac o utužovaní vzájomného vzťahu...
Prieskum o čítaní
Agentúra TNS zverejnila pred dvomi týždňami výsledky zaujímavého prieskumu. Bol o tom, či u nás rodičia čítajú svojim deťom. Jeho zistenia?
Až 36 percent rodičov detí vo veku 2 až 8 rokov im nečíta nikdy alebo len príležitostne. Naproti tomu, 45 percent rodičov číta deťom viac krát do týždňa alebo každý deň.
No medzi rodičmi existuje aj iný nepomer: Deťom číta každý deň z kníh 28 percent matiek, ale len 10 percent otcov. A iba 11 percent malých detí navštevuje knižnice (či už v sprievode rodičov alebo samostatne - v prípade tých starších).
Hoci marcu sa hovorí "mesiac knihy", tento prieskum prebleskol médiami takmer bez povšimnutia. Pritom čítanie buduje ľudský kapitál do ďalšieho života dieťaťa.
A vo svete nie sú zriedkavé verejné iniciatívy, ktoré majú povzbudiť čítanie u detí i dospelých. Zvlášť v chudobnejších vrstvách sa dajú podporou čitateľských návykov dosiahnuť pozitívne posuny.
Ak rodičia deťom pravidelne čítajú, rozvíjajú tým ich slovnú zásobu, chápanie i predstavivosť a rozširujú ich obzory. Zužitkujú to, keď prídu do školy. Zdá sa tiež, že rodičovské čítanie podporuje aj sústredenosť a sebaovládanie detí.
Ak rodič dieťaťu číta interaktívnym spôsobom, môže zvýšiť jeho IQ o 6 bodov. No obísť netreba ani vzťahové benefity.
Pokiaľ rodič číta dieťaťu, upevňuje to vzájomné puto. Dieťa sa cíti prijaté, bezpečné a aj rodič sa pri čítaní uvoľní. Navyše, malý človiečik si osvojí lásku ku knihám na celý život.
Otcovia a deti
Je dobre, ak sa mama a otec pri čítaní striedajú. Podľa jednej štúdie z Harvardu deti zvlášť profitujú, ak im rozprávky čítajú otcovia. Viac totiž majú tendenciu pristupovať k tejto činnosti interaktívne a spájať prečítané s reálnym svetom.
Nestratiť sa v živote súvisí okrem iného aj so schopnosťou vedieť písaný text nielen prečítať, ale ho aj rýchlo pochopiť, či dať do súvislostí s inými poznatkami. K tomu treba pridať vyjadrovacie schopnosti, aby si človek dokázal to svoje obhájiť. Ani nehovoriac o tvorivosti, vynachádzavosti, či emocionálnej stabilite.
Pravidelné čítanie rodičov deťom všetkému tomuto napomáha. A kto by nechcel dobre vlastným ratolestiam?